
Predložená teoretická bakalárska práca je explikáciou praktickej práce – animovaného filmu O šunce (alebo to malo byť: Óóó, šunce!?). Svojím rozsahom 20 strán odborného textu, ako aj obsahom napĺňa zadanie práce. Je dobre štruktúrovaná podľa postupu práce na filme do dvoch hlavných blokov s množstvom kapitol. Jazyk práce je veľmi pútavý, plný nežného humoru a drobných úprimných priznaní. Autorka na strane 12 píše: „Nebojím se uvadat pro umění, myslím si však, že je lepší pro nej kvést. A proto, než abych strávila půl roku v depresi, rozhodla jsem se půl roku se bavit.“ Som rád, že ju táto radosť neprešla ani po pol roku, keď písala túto teoretickú prácu, naopak zostalo jej na rozdávanie. Mňa najviac pobavilo vyznanie lásky k údeninám a šunke obzvlášť. Príjemná úprimnosť vo svete propagujúcom imidž  anorektických vegetariánok! Príbeh, akým autorka popisuje svoje prvé stretnutie s údeným stehnom (kýtou), ktoré následne dostala do náruče ako dar od svojho milujúceho otca, by iste vtisol slzu aj do oka Abraháma skláňajúceho sa s mäsiarskym žabykláčom nad nešťastným Izákom. Kam sa na Elišku hrabe Rosemunde Pilcherová! 
Pochvalné je, že sa autorka podrobne zaoberá typológiou postáv, aby ich následne mohla výtvarne a pohybovo odlíšiť. 

Zoznam literatúry je prísne monogamný, i keď text dopĺňa vhodnými citátmi osobností, žiaľ, bez odkazu na pôvodný zdroj. V explikácii beriem tieto výroky skôr ako motto, ale v ďalších  odborných prácach by bolo dobré aspoň zanechať indície, kde by sme sa mohli dopátrať k originálu. Často som sa stretol s tým, že známe výroky sa vkladajú do úst rôznym autorom. 
Predloženú prácu odporúčam prijať a ohodnotiť známkou A – výborně.
V Zlíne, dne 4. VI. 2012
 




       ......................................……………… 
Prof. Ondrej Slivka 

Doplňujúca otázka:
Ako sa pripravuje Pražská šunka?

Praktická práca Elišky Chytkovej je absurdnou komédiou o jednom temer konci sveta. Film si nás omotá už úvodnou sekvenciou titulkov. Ich celkové grafické prevedenie je veľmi kultivované, vzdušné, s drobnohrou detailov. Voľne písaný font rešpektuje zásady duktusu jednotlivých ťahov. Svojsky nasadené serify predznamenajú blížiacu sa mimoriadnu udalosť, ktorá naruší poriadok sveta. Výtvarné riešenie buduje scénu na princípe kontrastu medzi expresívnou ceruzkovou kresbou pozadia a zväčša plošne kolorovanými hlavnými hrdinami. Charakterová animácia pracuje so zveličovaním, inokedy poeticky využíva úsporný štylizovaný pohyb – babičku presúva iba skackaním. Podmanivo sú riešené rakurzy záberov, ktoré umocňuje prehnaná perspektíva trajektórii pohybujúcich sa postáv. Aby sa divák ľahšie zorientoval v takomto individuálne deformovanom priestore, postavy vrhajú jemný tieň. Autorka primerane používa aj grafické fóry: napríklad utkvelá myšlienka šunky zaparkuje na vývesnom štíte obchodu, grafický detail zmeny saturácie priehľadu cez sklenený pult poteší oko znalca. Mäsiarov úsmev so zubami žraloka vyvolá v nás obavu, že i my sa môžme stať objektom jeho krvavého povolania. Čo záber, to prekvapenie.


Aj odštartovanie „mimoriadnej udalosti” šliape v presnom načasovaní. Gagy postupne gradujú a nezvyčajný nadhľad s následným protipohľadom zo žabej perspektívy udržiava napätie. Vôbec nám nevadí strih proti osy, je tu namieste. Nasledujúca scéna s odtrhnutým zadkom a temer erotickou koncovkou by si ešte žiadala jemnú ruku strihača, aby sa spojil pohyb na pohyb. Takto je libido hlavných aktérov postihnuté reumou. Treba pochváliť, že fóry majú druhotné dohranie. Na škodu celej tejto sekvencie je, že negraduje v súvislom rytme   až do still standu pred rozuzlením. Tak isto dominancia prsníkov tlačí absurditu iba do jedného kúta. Možno je to tým, že machiny deuxa sa zmocnil adolescent. Z cirkevného hľadiska je otázne, kto je tento mladík? Ježišov mladší brat? Anjelik by bol určite ľahšie stráviteľný. Nejde mi o kritiku narušenia cirkevných dogiem, ale o fakt, že v tak zhustenom časovom úseku, v ktorom komunikuje s divákom animovaný film, každá zmätočná informácia nakrátko zablokuje tok vnímania diela. Mozog si vyžiada krátku regeneračnú pauzu a ak sa takýto oddychový čas vyberie počas záveru filmu, divákovi môže uniknúť pointa. A práve tá  vyvoláva niekoľko doplňujúcich otázok z radov divákov. Milovníci rajského poriadku sa pýtajú: Odkiaľ že to vyberá chýbajúci úlomok svätožiary? Milovníci rajského plynu sa spolu s nadšeným Danom Brownom spytujú: Že by to bolo dieťa Márie Magdalény? Milovníkom rajskej chuti údenín zas nedá spať otázka: Čo sa stalo s babičkou a jej šunkou? 


Zvuková stránka predloženého filmu asi nebola myslená ako finálna. Úplná absencia ruchov nivelizuje akčný dej, absolutné (nie filmové) ticho v záverečných tiulkoch vytvára dojem technickej poruchy a zanecháva katarzii v nás nepríjemný „ocas”. Dúfam, že autorka po zvukovej stránke ináč obrazovo výborný film dokončí. Pre tento hlavný nedostatok navrhujem predloženú prácu síce prijať, ale hodnotenie znížiť o jeden stupeň, tj. na známku  B veľmi dobre. 

Návrh hodnotenia: B - velmi dobře 

V Zlíne 4.VI. 
2012

Prof. Ondrej Slivka 

